O‘zbekistonda 2020-yilda yetti sudya koronavirus qurboniga aylangan

O‘zbekistonda 2020-yilda yetti nafar sudya koronavirus infeksiyasi asoratlari oqibatida vafot etgan. Bu haqda O‘zbekiston Sudyalar Oliy kengashi matbuot xizmati “Daryo”ga ma’lum qildi.
Ma’lum qilishlaricha, o‘tgan yilda vakolati muddatidan ilgari tugatilgan o‘zbekistonlik sudyalarning to‘rt birini vafot etgan sudyalar tashkil etgan. Ulardan yetti nafari koronavirus infeksiyasi asoratlari oqibatida vafot etgan.
Bular:
Ma’lumot uchun, O‘zbekiston Oliy sudi matbuot xizmati 1-avgust kuni sudya Xayriddin Shermuhamedov, 15-sentabr kuni sudya Shavkatjon Shodmonov, 22-sentabr kuni sudya Muhammetdin Niyetullayev, 28-sentabr kuni sudya Begdulla Auyezimbetov, 2-oktabr kuni sudya Timur Ergashev, 15-oktabr kuni sudya Adham Qodirqulov vafot etganini ma’lum qilgan, biroq olti holatda ham sudyalar o‘limiga aynan nima sabab bo‘lganini ochiqlamagan edi.
Faqat ikki holatda boshqa manbalar tomonidan bu sudyalarning koronavirus oqibatida vafot etgani bildirilgan. Xususan, Xayriddin Shermuhamedov vafoti arafasida koronavirusdan davolanish jarayonida bo‘lgani Sudyalar Oliy kengashi tomonidan ma’lum qilingan bo‘lsa, Shavkatjon Shodmonovning koronavirus oqibatida vafot etganini “Daryo”ning rasmiy doiralardagi manbasi tasdiqlagan.
Umuman, 2020-yilda jami 27 nafar sudyaning vakolati muddatidan ilgari tugatilib, lavozimidan ozod qilingan. Bunga uchta holatda sudyaning boshqa ishga o‘tgani (ular orasida respublika rahbarlik idoralarida mas’ul vazifaga tayinlangani ham bor), beshta holatda esa sudya o‘z xohishiga ko‘ra ishdan bo‘shash haqida ariza yozgani sabab bo‘lgan.
Shuningdek, sudyalik qasamyodi va odob-axloq qoidalarini hamda odil sudlovni amalga oshirishda qonun talablarini qo‘pol ravishda buzgan 12 nafar sudya tizimdan chetlatilgan. “Ulardan biri jinoiy javobgarlikka tortilgan”, — deyiladi Sudyalar Oliy kengashi axborotida.